Predkladacia správa

Návrh zákona, ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov a o zmene a doplnení niektorých zákonov(ďalej len “zákon o bankách”) sa predkladá na základe Plánu legislatívnych úloh vlády Slovenskej republiky na rok 2005. Predložený návrh zákona bol vypracovaný v spolupráci s Národnou bankou Slovenska ako spolupredkladateľom.
Predložený návrh novely zákona o bankách reaguje na novú legislatívu, ktorá vecne súvisí so zákonom o bankách, ako aj vychádza z poznatkov a potrieb aplikačnej praxe, ktoré vyvolali potrebu navrhovaného doplnenia a zmeny ustanovení zákona o bankách. 
Predloženým návrhom novely zákona o bankách sa dopĺňajú niektoré ustanovenia, ktoré pri dosahovaní účelu zákona o bankách chýbali a tiež sa upravujú niektoré ustanovenia zákona o bankách v záujme odstránenia niektorých výkladových problémov a aplikačných komplikácií.
Na podnet MF SR sú tiež do predloženého návrhu novely zákona o bankách v bodoch 17 a 18 zapracované ustanovenia upravujúce nové povinnosti bánk a pobočiek zahraničných bánk v oblasti informovania klientov o podmienkach vykonávania bankových obchodov, vrátane výšky ročnej percentuálnej úrokovej sadzby konkrétneho obchodu.
Súčasťou predloženého návrhu zákona sú (ako články II, III a IV), taktiež čiastkové sprievodné úpravy zákona o platobnom styku (zákona č. 510/2002 Z.z. v znení neskorších predpisov), Devízového zákona (zákona NR SR č.202/1995Z.z. v znení neskorších predpisov) a zákona o dohľade nad finančným trhom (zákona č.747/2004Z.z. v znení neskorších predpisov).
Predložený návrh novely zákona o bankách nebude mať žiadny dopad na štátny rozpočet ani na ostatné rozpočty, ktoré tvoria súčasť verejného rozpočtu, žiadny finančný a ekonomický vplyv, na životné prostredie, na podnikateľské prostredie,  ani na zamestnanosť a na tvorbu pracovných miest a rovnako nepredpokladá žiadne negatívne dopady na boj proti kriminalite a terorizmu.
Predložený návrh novely zákona vzhľadom na predmet jeho úpravy netreba prerokovať v Rade hospodárskej a sociálnej dohody Slovenskej republiky.
Predložený návrh novely zákona o bankách bol prerokovaný dňa 6.decembra 2005 Legislatívnou radou vlády Slovenskej republiky a jej pripomienky sú v predloženom návrhu zapracované.